Du bør naturligvis altid køre ordentligt i trafikken, men lige præcis i dag er der en særlig grund til at slække på speederen, være opmærksom og droppe alkoholen, før du sætter dig bag rattet. I dag er det nemlig 'En dag uden trafikdræbte'-dag. Over hele Europa bliver der i dag sat fokus på trafiksikkerheden med Project Edward. Formålet er simpelt: Alle skal køre ekstra forsigtigt, så der ingen trafikdræbte vil være. Herhjemme er det blandt andre Rådet for Sikker Trafik og en række af Rigspolitiets samarbejdspartnere, der står bag kampagnen. I 2018 kunne omkring halvdelen af de deltagende lande melde om 0 dræbte på 'En dag uden trafikdræbte'-dagen, der fandt sted 19. september 2018. Danmark var et af de 19 lande, som havde 0 dræbte trafikken. Dermed er der gode muligheder for at fortsætte dén statistik og igen i år sikre, at ingen danskere bliver dræbt i trafikken.

Opsummering:
I dag er det europæisk 'En dag uden trafikdræbte'-dag. Målet er, at ingen bliver dræbt i trafikken. Sidste år levede Danmark og 18 andre lande op til kampagnens slogan.